AS แรง 2 วันติดพุ่งอีก 11% คาดเก็งฯจับมือ”ซุปเปอร์เทรดเดอร์”ตั้งแพลตฟอร์ม Social Trading
AS แรง 2 วันติดพุ่งอีก 11% คาดเก็งฯจับมือ"ซุปเปอร์เทรดเดอร์"ตั้งแพลตฟอร์ม Social Trading พร้อมเตรียมแผนระดมทุนด้วย ICO โดย ณ เวลา 11.12 น. อยู่ที่ระดับ 1.17 บาท 0.17 บาท หรือ 11.04% ด้วยมูลค่าซื้อขาย 7.37 ล้านบาท
19 เม.ย. 2561

ผู้สื่อข่าวรายงานว่า บริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 11.12 น. อยู่ที่ระดับ 1.17 บาท 0.17 บาท หรือ 11.04% ด้วยมูลค่าซื้อขาย 7.37 ล้านบาท ราคาหุ้นพุ่งแรง 2 วันติดคาดเก็งกำไรแผนธุรกิจใหม่

นายปราโมทย์ สุดจิตพร ประธานเจ้าหน้าที่บริหาร บมจ.เอเชียซอฟท์ คอร์ปอเรชั่น (AS) เปิดเผยว่า บริษัท สกายเน็ต ซิสเต็มส์ จำกัด หรือ Skynet ซึ่งอยู่ในเครือ AS เซ็นสัญญาบันทึกข้อตกลง (MOU) บริษัท ซุปเปอร์เทรดเดอร์ โฮลดิ้ง ในการออกแพลตฟอร์ม Social Trading ที่สมบูรณ์แบบทั้งด้านเทคโนโลยีและบุคลากรรายแรกในประเทศไทย เฟสแรกพร้อมเปิดทดลองใช้กับระบบ AI Trade กับตลาดหุ้นไทย และสินค้าในตลาด Crypto Currency ภายในเดือน พ.ค.นี้
พร้อมกันนั้น ทั้งสองบริษัทยังจะร่วมมือกับเพื่อเตรียมแผนระดมทุนด้วยวิธีการ ICO (Initial Coin Offering) จุดประสงค์เพื่อเป็น Utility Token สำหรับใช้ติดตามเทรดเดอร์ผู้เป็น The Master และรองรับการขยายแพลตฟอร์มไปยังต่างประเทศ คาดว่าจะเริ่มเปิด Pre-Sale ได้เร็ว ๆ นี้
นายกระทรวง จารุศิระ ประธานกรรมการกลุ่ม บริษัท ซุปเปอร์เทรดเดอร์ โฮลดิ้ง กล่าวว่า ความร่วมมือในการออกแพลตฟอร์ม Social Trading ที่สมบูรณ์แบบทั้งในด้านเทคโนโลยีและบุคลากรเป็นรายแรกในประเทศไทย เบื้องต้นคาดว่าจะทดสอบผ่านระบบเทรดอัตโนมัติ (AI Trade) กับตลาดหลักทรัพย์แห่งประเทศไทยได้ภายในเดือนพ.ค.นี้ สำหรับระบบ Social Trading เพื่อรองรับตลาด Crypto Exchange ได้ดำเนินการแล้วเสร็จตั้งแต่เดือน ม.ค.ที่ผ่านมา
“Social Trading เป็นกระแสที่ได้รับความนิยมในต่างประเทศมาพักใหญ่แล้วและเติบโตอย่างรวดเร็วโดยเริ่มจากตลาด FOREX มาก่อน ล่าสุด Ayondo ซึ่งเป็นฟินเทคสัญชาติสิงคโปร์ก็สามารถเข้าระดมทุนไอพีโอในตลาดหลักทรัพย์สิงคโปร์ได้เป็นรายแรก ทำให้เรามั่นใจว่า Social Trading จะเป็นแพลตฟอร์มที่ได้รับความนิยมอย่างแน่นอน”นายกระทรวง กล่าว
ขณะที่นายปราโมทย์ กล่าวอีกว่า ความร่วมมือในครั้งนี้นับเป็นการขยายไปสู่ธุรกิจใหม่ของ AS เข้าสู่อุตสาหกรรมด้านฟินเทค ซึ่งแพลตฟอร์ม Social Trading นี้ เอเชียซอฟท์และสกายเน็ต ได้ร่วมกันพัฒนามาก่อนหน้าเป็นระยะเวลาเกือบ 2 ปีแล้ว โดยมองเห็นโอกาสเติบโตทางธุรกิจที่เป็นไปได้สูงมาก เนื่องจากปัจจุบันตลาดหุ้นไทยมีปริมาณการเทรดต่อวันเฉลี่ยสูงถึง 50,000-70,000 ล้านบาท และหากนำระบบ Social Trading เข้ามาใช้ จะทำให้การลงทุนในตลาดหุ้นเป็นเรื่องง่ายขึ้นสำหรับทุกคน
เนื่องจากระบบดังกล่าวสามารถเลือกติดตามกูรูทั้งที่เป็นบุคคลหรือจะเป็นระบบ AI ที่มีความเชี่ยวชาญและมีประวัติย้อนหลังของผลตอบแทนจากการเทรดที่น่าเชื่อถือและตรวจสอบได้ จึงเชื่อว่า การเกิดขึ้นของ Social Trading จะช่วยสร้างนักลงทุนหน้าใหม่ให้เพิ่มมากขึ้นและจะเป็นทางเลือกหนึ่งของเครื่องมือการลงทุนให้กับนักลงทุนที่ไม่มีเวลาโดย Social Trading ของ Skynet ถือเป็นรายแรกของไทยที่รองรับการเทรดทั้งในตลาดหุ้นและตลาด Crypto ซึ่งพร้อมใช้งานได้จริง และมีแผนขยายสู่ตลาด global market ในอนาคต
“จากประสบการณ์ที่เอเชียซอฟท์มีความเชื่ยวชาญในระบบ IT ด้วยการเป็นผู้ให้บริการ Social Gaming Platform ที่ต้องรองรับ User เป็นจำนวนมากในภูมิภาค SEA และประสบการณ์ในการพัฒนาเกมที่ต้องใช้เทคโนโลยีของ AI เป็นส่วนหนึ่ง ผนวกกับ ซุปเปอร์เทรดเดอร์ ที่มีคอมมูนิตี้ของนักลงทุนที่ใหญ่ที่สุดในไทย เราเชื่อมั่นว่าจะทำให้เราเป็นผู้นำด้าน Social Trading Platform อันดับหนึ่งในไทยได้อย่างแน่นอน และเราจะทำให้การเทรดเป็นเรื่องสนุกและง่ายเหมือนการเล่นเกม” นายปราโมทย์ กล่าว